b'\n_START_ARTICLE_\nTrekking\n_START_PARAGRAPH_\nTrekking er en vandring til fods, eller transport ved hj\xc3\xa6lp af diverse ride- og tr\xc3\xa6kdyr, som inkluderer mindst en overnatning i det fri. Oftest foreg\xc3\xa5r trekking over flere dage eller uger i vanskeligt terr\xc3\xa6n, som f.eks. i vildmarken, bjerge eller jungler. Trekking er en friluftsaktivitet baseret p\xc3\xa5 hiking kombineret med camping._NEWLINE_Udtrykket kommer oprindeligt af plattysk og nederlandsk: trekken, som bet\xc3\xb8d en strabadserende, l\xc3\xa6ngere rejse. Det blev p\xc3\xa5 Afrikaans til trekking, og som s\xc3\xa5dan gik det videre til engelsk. Via anglificering har det spredt sig til de fleste andre vestlige sprog._NEWLINE_Fordelen ved trekking i forhold til kortere vandreture, er at man kan n\xc3\xa5 l\xc3\xa6ngere ind i afsidesliggende omr\xc3\xa5der. For eksempel ind i vildmarken. Trekking kr\xc3\xa6ver p\xc3\xa5 grund af varigheden gode egenskaber indenfor vandring og camping. Udfordringen er at man skal kunne modst\xc3\xa5 omskifteligt vejr og navigere i vanskeligt, eventuelt farligt terr\xc3\xa6n. Man skal kunne undg\xc3\xa5 eller im\xc3\xb8deg\xc3\xa5 ting som dehydrering, hedeslag og frost. I omr\xc3\xa5der med megen nedb\xc3\xb8r og/eller omskiftelige vejrforhold, vil den seri\xc3\xb8se trekker ogs\xc3\xa5 medbringe en rygs\xc3\xa6k med mad, vand, en form for sovepose som minimum og et telt eller lignende. Trekkeren b\xc3\xb8r ogs\xc3\xa5 v\xc3\xa6re i stand til at improvisere ly og varme af de medbragte ting og/eller, de i naturen, forh\xc3\xa5ndenv\xc3\xa6rende midler._NEWLINE_Den gyldne regel er ikke at efterlade sig noget i naturen og ikke st\xc3\xb8je un\xc3\xb8digt. Desuden b\xc3\xb8r man altid vise respekt for professionelle trekkere som parkbetjente, forskere, guider, redningsfolk og soldater p\xc3\xa5 \xc3\xb8velse.'